Universis presentes litteras inspecturis, officialis Bituricensis curie salutem in Domino. Noveritis quod in nostra presencia constitutus Philippus de Chanvo, miles, Autissiodorensis dyocesis, quittavit in perpetuum coram nobis abbati et conventui sancti Satiry quandam insulam sitam in fluvio Ligeris inter territorium quod dicitur Parcy et territorium quod dicitur Summerron, et quicquid juris habebat vel habere poterat quacumque de causa seu qualibet alia ratione in insula supradicta, recognoscens dictam insulam esse jus ecclesie supradicte, promittens per fidem datam idem Philippus quod contra predictam quittationem per se vel per alium non veniet in futurum. Immo dictis abbati et conventui rem de qua ista dicta quittatio adversus omnes gentes super omnes res suas garentiet in perpetuum et deffendet, et predas et missiones si quas iidem abbas et conventus ob defectum garentie sustinerent eis integre restauraret, obligans ad hoc eisdem se et universa et singula bona sua mobilia et immobilia presencia et futura, et heredes suos; abrenuncians ad hoc omni exceptioni, deceptionis doli mali in factum et omni exceptioni rei et persone coherentis et omnibus et singulis exceptionibus et allegationibus juris et facti per quam vel per quas promissa quittacio vel aliquod premissorum possent in aliquo reprobari. Et dixit idem Philippus promissa omnia esse vera sine deceptione et vicio cujuslibet pravitatis, supponentes se ad hoc juridicioni curie Bituricensis ubicunque suam fecerint mansionem. Datum et actum ad petitionem dicti Philippi sigillo Bituricensis curie sigillatum in testimonium premissorum, anno Domini millesimo ducentesimo quinquagesimo septimo, mense decembri.